钦定古今图书集成/明伦汇编/官常典/第768卷 > 王自中
## 钦定古今图书集成/明伦汇编/官常典/第768卷 > 王自中

按《宋史》本传：“自中字道甫，温州平阳人。少负奇气，自
立崖岸，繇是忤世。乾道四年，议遣归正人，自中伏丽
正门争论，且言：‘今内空无贤，外空无兵，当搜罗豪俊广募忠力，以图中原’。”坐斥徽州，放还。淳熙中，登进士
第，主舒州怀宁簿、严州分水令。枢密使王蔺荐召对，
帝壮其言，将改秩为籍田令，又俾举所知，且向用矣。
以谏疏罢。自中本韩彦古客，王蔺既荐之，上大喜。韩
彦直、彦质辈恐其为彦古报仇，力请交结于自中，而
密达意近习，谓自中受彦古赂，伏阙上书，荐彦古为
相。上遣人物色其事，中书舍人王信恒惧自中入台，
将不利于王淮，知彦直辈谮已行，亟请对，探上意，退
即走白右正言蒋继周，继周方敢劾奏。读至“受赂伏
阙”处，上曰：“卿可谓中其膏肓。”继周奏：“臣非不知孤踪
忤王蔺，但不敢旷职。”盖欲并中蔺以媚淮上，但喜继
周善论事，不知曲折如此。通判郢州，道除知光化军，
改信州。丁内艰，服阕还朝。光宗即位，迎谓曰：“朕得卿
名于寿皇，留为郎可乎？”言者不置。主管冲佑观，起知
邵州、兴化军，命下，而自中已病，庆元五年八月卒，年
六十。